Zara Phillips

Zara Anne Elizabeth Phillips (sündinud 15. mail 1981 Londonis) on Briti kuningliku perekonna liikme printsess Anne'i ja tema esimese abikaasa Mark Phillipsi tütar.
Ta on troonipärilusjärjestuses kuueteistkümnes.
Zara on ratsasportlane.

Perekond

Zaral on vanem vend Peter Phillips ning kaks poolõde – Felicity Tonkin (sündinud 1985), tema isa ja tolle endise armukese tütar, ning Stephanie Phillips (sündinud 1997) isa teisest abielust Sandy Pfluegeriga.

Ristimine

Zara ristiti 27. juulil 1981. Tema ristivanemad olid prints Andrew, Leonora Anson, Jackie Stuarti abikaasa Helen Stewart, Andrew Parker Bowles ja Hugh Thoma.
Nimi "Zara" pole traditsiooniline kuninglik nimi ega üldse kristlik eesnimi. Selle valis tema onu Walesi prints Charles. Zara ema sõnade kohaselt "Laps sündis nii ootamatult ja positiivses õhkkonnas, et mu vend pidas Zarat (mis tähendab heebrea keeles ja araabia keeles 'sära') sobivaks nimeks." Seevastu Saara tähendab heebrea keeles printsessi.

Haridus

Zara õppis Port Regise ettevalmistuskoolis Dorsetis ja Gordonstounis Šotimaal. Pärast lõpetamist võttis ta endale vaba aasta, veetes kolm kuud Austraalias ja Uus-Meremaal. Ta veetis aega koos oma sõprade ja vanematega. Austraalias osales ta näidendis "Kuningas ja mina".
Vaatamata vanemate pingutustele vähendada laste kohustusi (nad ei andnud neile tiitleid), tõmbas Zara pressi tähelepanu: mitte ainult sellepärast, et ta oli kuninganna vanim tütretütar, vaid ka oma metsiku ja vabameelse loomuse tõttu. Tema keele- ja nabarõngad 16-aastaselt andsid talle hüüdnime "Kuninglik mässaja". Äkitselt võttis maailma press üles võrratult ilusa, fotogeenilise blondi, kes paistis suurepäraselt aega veetvat. Jutud ja pildid Zara topless-päevitamisest, benji-hüpetest ja Sydney ööelu nautimisest olid kõikjal. Pärast naasmist Inglismaale läks Zara Exeteri Ülikooli ja õppis seal füsioteraapiat, spetsialiseerudes hobustele.

Ratsutamine

Nagu emagi, on Zara suurepärane ratsutaja, ehkki pole maailma edetabelis 20 parema sekka jõudnud. Vastupidiselt oma vanematele on Zara aga otsustanud olla võimalikult sõltumatu kuninglikust perekonnast, mistõttu ta sõltub paljudest välistest toetajatest. 2003. aasta juunis sõlmis ta sponsorlepingu Cantor Indexiga, mis aitab katta Zara ratsutamiskulusid. See oli tüdruku esimene sedalaadi tehing ja see püsib tänini. Oma auhinnatud hobuse, Toytowni, ostis ta kõigest 7-aastaselt oma isa ja kasuema Sandy Pfluegeri abiga. Nende abiga suutis ta oma hobuse ka tipptasemele viia.
2003. aastal saavutas ta teise koha Burghley Horse Trialsi võistlustel. Paraku vigastas ta hobune samal aastal jalga ning Zara ei saanud järgmisel aastal toimunud olümpiamängudest osa võtta. Ta loodab võistelda 2008. aasta olümpiamängudel Pekingis.
Tema saavutused tipnesid 2005. aastal tavapublikult saadud kiitustega. Novembris sai Zara Sunday Timesi Suurbritannia aasta naissportlaseks, edestades näiteks Paula Radcliffe'i.

Kuninglikud kohustused

Kuna Zaral ei ole kuninglikku tiitlit, täidab ta ainult neid kuninglikke kohustusi, mis seonduvad ratsutamisega või mida palub kuninganna Elizabeth II või printsess Anne. Sellised juhused on väga harvad. Oma esimese ametliku kuningliku kohustuse täitis ta 2003. aastal, õnnistades koos emaga sisse kaks laeva.

Suhted

Zara elust pole läbi käinud palju mehi, vähemalt meedia pole tema suhteid avalikult lahanud. Tüdruku tihti väga tormiline suhe džoki Richard Johnsoniga ning nende lahkuminek 2003. aasta novembris sai esilehekülgede uudiseks. Nüüd elab Zara koos keskkaitsja Mike Tindalliga.